作者：王之道
词牌/韵律：风流子

paragraphs: 扁舟南浦岸，分携处、鸣佩忆珊珊。
见十里长堤，数声啼鴂，至今清泪，襟袖斓斑。
谁信道，沈腰成瘦减，潘鬓就衰残。
漫把酒临风，看花对月，不言拄笏，无绪凭阑。
相逢复相感，但凝情秋水，送恨春山。
应念马催行色，泥溅征衫。
况芳菲将过，红英婉娩，追随正乐，黄鸟间关。
争得此心无著，浑似云闲。